Page:Ludus Coventriae (1841).djvu/45

 Goddys pere thou xalt be pyht, So wys of kunnyng, I the plyht, This frute yf thou wylt ete.

Adam. If we it ete oureself we kylle,  As God us told we xuld be ded; To ete that frute and my lyf to spylle,   I dar not do aftyr thi reed. Eva. A ffayr aungelle thus seyd me tylle,  "To ete that appyl take nevyr no dred, So kunnyng as God in hevyn hille,   Thou xalt sone be withinne a sted,           Therfore this frute thou ete." Adam. Off Goddys wysdam for to lere, And in kunnyng to be his pere, Of thyn hand I take it here,          And xal sone tast this mete. Adam dicet sic.

Alas! alas! ffor this fals dede, My flesly frend my fo I fynde, Schameful synne doth us unhede, I se us nakyd before and behynde. Oure lordes wurd wold we not drede, Therfore we be now caytyvys unkynde, Oure pore prevytés ffor to hede, Summe ffygge-levys fayn wolde I fynde, ffor to hyde oure schame. Womman, ley this leff on thi pryvyté, And with this leff I xal hyde me, Gret schame it is us nakyd to se, Oure lord God thus to grame.

Eva. Alas! that evyr that speche was spokyn, That the fals aungel seyd onto me,